b'\n_START_ARTICLE_\nJarmo M\xc3\xa4kel\xc3\xa4\n_START_PARAGRAPH_\nJarmo Juhani M\xc3\xa4kel\xc3\xa4 (s. 11. toukokuuta 1955 Oulu) on suomalainen urheiluvaikuttaja. H\xc3\xa4n toimi Suomen Urheiluliiton toimitusjohtajana syyskuusta 2012 toukokuuhun 2018. M\xc3\xa4kel\xc3\xa4 on toiminut useissa yleisurheilun arvokilpailuissa Suomen joukkueen johtoteht\xc3\xa4viss\xc3\xa4 . _NEWLINE_M\xc3\xa4kel\xc3\xa4n ura urheilun valmennus- ja j\xc3\xa4rjest\xc3\xb6toiminnassa alkoi vuonna 1978 Vesannon kunnan liikuntasihteerin teht\xc3\xa4v\xc3\xa4ss\xc3\xa4. Vuonna 1979 h\xc3\xa4n siirtyi Kuortaneen urheiluopiston liikunnan lehtoriksi. T\xc3\xa4t\xc3\xa4 teht\xc3\xa4v\xc3\xa4\xc3\xa4 h\xc3\xa4n hoiti vuoteen 1986, jonka j\xc3\xa4lkeen h\xc3\xa4n toimi vuodet 1986\xe2\x80\x931988 Suomen Urheiluliiton hyppyjen ja moniotteluiden p\xc3\xa4\xc3\xa4valmentajana. Seuraavat kaksi vuotta eli 1988\xe2\x80\x931990 h\xc3\xa4n toimi Suomen Urheiluliiton lajip\xc3\xa4\xc3\xa4llikk\xc3\xb6n\xc3\xa4 ja vuodet 1990\xe2\x80\x932000 p\xc3\xa4\xc3\xa4valmentajana. Ennen toimitusjohtajuutta h\xc3\xa4n toimi vuodet 2000\xe2\x80\x932012 liiton huippu-urheilujohtajana. H\xc3\xa4n on kuulunut my\xc3\xb6s SUL:n Valmentajayhdistys ry:n hallitukseen. _NEWLINE_Omalla urheilu-urallaan M\xc3\xa4kel\xc3\xa4 voitti kymmenottelun Suomen mestaruuden Porissa 1983 tuloksella 7419 pistett\xc3\xa4. Enn\xc3\xa4tyksens\xc3\xa4 7427 pistett\xc3\xa4 h\xc3\xa4n teki samana vuonna Huittisissa. H\xc3\xa4n on l\xc3\xa4ht\xc3\xb6isin Vesannolta ja edusti uransa viimeisin\xc3\xa4 vuosina Kuortaneen Kuntoa. H\xc3\xa4nen tytt\xc3\xa4rens\xc3\xa4 Annu M\xc3\xa4kel\xc3\xa4 on entinen seiv\xc3\xa4shypp\xc3\xa4\xc3\xa4j\xc3\xa4.'